‘Korrupsie in SAPD endemies’Mike Bolhuis. Foto: kykNET Die private speurder Mike Bolhuis wat deesdae ook sy eie televisiereeks op kykNET het, sê oneerlike optrede in die Suid-Afrikaanse Polisiediens (SAPD) is alombekend, wydverspreid en het ŉ algemene ding geword wat daagliks plaasvind. Hy eis nou dat die diens se top-struktuur begin om drastiese stappe teen korrupte lede te doen. “Korrupsie in die Suid-Afrikaanse Polisiediens is endemies.” Bolhuis beweer dis veral die SAPD13-store van die polisie wat deurloop en leeg gesteel word. Bewysstukke wat later voor die hof moet kom word in verskeie polisiestore landswyd bewaar en word in ŉ amptelike register by elke stoor aangeteken. Slegs ŉ gemagtigde lid van die polisie mag bewysstukke in en uitteken, maar dís glo waar die korrupsie begin. Verskeie sake het die afgelope tyd onder Bolhuis en sy span se aandag gekom en die een geval wil meer opportunisties as die ander wees. Die register waarin bewysstukke opgeteken is, word byvoorbeeld gemanipuleer om die werklike inhoud van die stoor te verbloem. Duplikaatsleutels word dan gemaak om toegang te verkry en selfs yskaste en televisiestelle het al so uit die polisiestore verdwyn. Erger nog is die uitleen van wapens wat reeds in misdade gebruik is of vrywillig deur die lede van die publiek vir veilige bewaring ingehandig is. Bolhuis sê hy het bewyse dat so min as R500 vir ŉ 9mm-pistool en R2 000 vir ŉ outomatiese wapen betaal word wat deur korrupte polisiebeamptes vir ŉ uur of wat aan misdadigers verhuur word. Wanneer daar op ŉ misdaadtoneel dalk op so ŉ wapen beslag gelê word moet die verbaasde oorspronklike eienaar verduidelik hoe sy geregistreerde wapen in die hande van ŉ misdadiger beland het. Bolhuis sê hy is ook bewus van ŉ geval waarin kokaïen wat gestoor is met babapoeier vervang is. Die ware dwelm is verkoop lank voor die saak in die hof gekom het. (Foto: SAPD) Beëdigde verklarings word ook deur korrupte speurders uit dossiere verwyder en met valse afskrifte vervang wat so swak is dat die saak deur die hof uitgegooi word. Terug by die speurder word die oorspronklike verklaring weer in die dossier geplaas voor die saak afgesluit word. Die korrekte verklaring is dus beskikbaar indien iemand die uitspraak later bevraagteken. Corruption Watch het vroeër berig dat daar kommerwekkende vlakke van oortredings in die SAPD is. Omkopery, magsmisbruik en pligversuim is hoog op die lys van klagtes wat in die laaste ses jaar deur lede van die publiek ingedien is. Vroue is die kwesbaarste en sake waarin vroue deur polisiemanne misbruik is, het ook gereeld voorgekom. Speurders en ondersoekbeamptes is dikwels betrokke by die aanvaar van omkoopgeld en die misbruik van hul posisies. Gevalle waar polisiebeamptes met kriminele saamwerk was ook onder die oortredings wat deur sowat 1 400 lede van die publiek met die waghond teen korrupsie gedeel het. Corruption Watch sê die hoë vlakke van korrupsie in die polisie sal aanhou sweer totdat daar op hoë vlak die wil is om teen oortreders in eie geledere op te tree. Bolhuis stem saam en sê die top-bestuur doen weinig om korrupsie te beëindig, te voorkom of selfs te ondersoek, hoewel dit wyd bekend en diepgewortel is. “Selfs senior offisiere is betrokke en dit gaan uiters moeilik wees om dit om te keer. Dis ŉ klug, want aan die ander kant word daar gereeld vals klagtes teen onskuldige lede gelê om hulle uit die pad uit te kry.” Verwysend na die kommissies van ondersoek wat tans aan die gang is sê Bolhuis hy is woedend dat wetstoepassing steeds nie plaasvind nie. “Dit het tyd geword dat aksie geneem word om Suid-Afrika die vooruitstrewende land te maak wat dit moet wees.”